Gazas befolkning sultes med vilje, sier FN-ekspert
Krigen har ødelagt matproduksjonen. Samtidig slippes det ikke inn nok nødhjelp. Israel driver en aktiv politikk for å sulte ut Gazas befolkning, mener FNs spesialrapportør. Israel har som mål å begrense Gazas sivilbefolkning tilgang til mat. Det hevder FNs spesialrapportør for retten til mat, Michael Fakhri, til The Guardian. – Det finnes ingen grunn til å med vilje stoppe leveringen av humanitær hjelp eller ødelegger små fiskebåter, drivhus og fruktåkere, bortsett fra å nekte folk tilgang til mat, sier Fakhri til den britiske avisen. Han mener at Israel med dette gjør seg skyldig i både krigsforbrytelser og folkemord. Jan Egeland: – Fullstendig galskap Sentrale israelske politikere er flere ganger blitt anklaget for å ha brukt retorikk som oppfordrer til folkemord. Dette ble blant annet lagt til grunn da Sør-Afrika klaget Israel inn til ICJ. – Som en menneskerettighetsekspert ved FN mener jeg at dette nå er en folkemord-situasjon, understreker Fakhri. Fakhri er ikke den eneste som har advart om konsekvensene av hungersnøden i Gaza. En FN-rapport konkluderte nylig: Flyktninghjelpens generalsekretær, Jan Egeland, reiste tirsdag inn i Gaza. Han beskriver rystende scener med desperate mennesker som gjør alt i sin makt for å kare til seg mat. – Jeg er fullstendig sjokkert over forholdene her. Folk slåss som ville og gale over madrasser og sekker med mat, sier Egeland til VG. – Det er fullstendig galskap at verden har latt en befolkning bestående av stort sett helt uskyldige kvinner og barn bli utsatt for bombardement og utsulting siden midten av oktober. Hevder Israel trosser FN-domstol Situasjonen er ikke blitt bedre de siste ukene. Det sier bistandsorganisasjoner. Det til tross for at Den internasjonale domstolen (ICJ), FNs viktigste domstol, for én måned siden bestemte at Israel må gjøre alt i sin makt for å sørge for å stoppe et folkemord og sørge for at palestinere har tilgang til bistand. Human Rights Watch (HRW) og Amnesty International påpeker at det slippes inn 30 prosent færre lastebiler med nødhjelp hver dag nå sammenlignet med før ICJs pålegg 26. januar. I februar slapp det inn halvparten så mye nødhjelp i Gaza som måneden før, ifølge FNs organisasjon for palestinske flyktninger (Unrwa). – Den israelske regjeringen sulter 2,4 millioner palestinere i Gaza.  Det sier Omar Shakir, som er lederen for HRWs virksomhet i Israel og Palestina. – Den israelske regjeringen har ganske enkelt oversett domstolens pålegg, føyer han til. Tirsdag redegjorde Ramesh Rajasingham ved FNs kontor for koordinering av humanitær innsats (UNOCHA) om situasjonen for FNs sikkerhetsråd. Han advarte om at jordbruket i Gaza vil kollapse innen mai hvis situasjonen ikke blir bedre, og hvis det ikke blir pause i krigshandlingene. – Vi understreker derfor nok en gang vårt krav om en våpenhvile, sa han. USA blokkerte i februar enda en gang en resolusjon i Sikkerhetsrådet om våpenhvile. Begrunnelsen var at resolusjonen kunne ødelegge forhandlinger om våpenhvile og fangeutveksling som pågår mellom Egypt, Israel og Qatar. – Hvis ingenting skjer, frykter vi at storskala sult i Gaza nesten er uunngåelig, og det vil føre til mange flere ofre, sa Rajasingham til Sikkerhetsrådet.
FN mener Israel prøver å sulte ut befolkningen på Gazastripen. Målrettede angrep hindrer matproduksjon og levering av nødhjelp.  Akutt underernæring truer hele befolkningen. Barn og kvinner i Nord-Gaza og Rafah er mest utsatt.  Israel overser FN-domstolens pålegg om å gi palestinere tilgang til bistand. Hjelpeorganisasjoner ser mindre nødhjelp komme inn.